Ła Vałarsa ła xe na vałe del Trentin. Ła va da sudest, Pian de łe Fugase 1162m, al confin col Veneto, a nordovest, xo a Rovereto, in Val d'Àdexe. Ghe score el torente Leno, ke el nase dal versante ovest del Bafełan e a Speccheri, blocà da na diga, el forma un lago artificiałe. Ła Vałarsa, ke vol dir apunto "vałe" "arsa", "brusà", ła tien stacà el Carega dal Pasubio. Tuta ła vałe xe soto un ugnoło comun, ke se ciama difati Vałarsa. Sto comun el xe disperso in raquante frasion sparse par i do fianchi, queło ke vien xo dal Carega e queło ke vien xo dal Pasubio; el capoluogo xe Raosi. Altre fraxion xe Anghebeni, Foxi, Obra, S. Anna, Albaredo, Valmorbia, Parochia, Canposilvano. Tuti sti paeseti i ga avudo origine da masi inpiantà su da todeschi rivà in vałe inte el 1234. Ai tenpi de ła prima guera mondiałe, ła popołasion ła xe sta fata sfołare o in Austria o in Basa Italia e in Liguria, parchè ła Vałarsa ła xera xona de conbatimenti intrà Austriaci e Tałjan.